b'\n_START_ARTICLE_\nAndi Meister\n_START_PARAGRAPH_\nAndi Meister (s\xc3\xbcndinud 17. novembril 1938 L\xc3\xbcganusel) on Eesti insener ja poliitik._NEWLINE_1962. aastal l\xc3\xb5petas Meister Tallinna Pol\xc3\xbctehnilise Instituudi liiklusteede ja sillaehituse insenerina. Hiljem t\xc3\xb6\xc3\xb6tas ta Kohtla-J\xc3\xa4rve maanteedevalitsuses ning seej\xc3\xa4rel Eesti NSV Autotranspordi ja Maanteede Ministeeriumi juures._NEWLINE_Meister liitus Eesti iseseisvusliikumisega, ta oli ERSP liige. 1990\xe2\x80\x931992 juhtis ta Transpordi- ja Sideministeeriumi avalike suhete osakonda ning seej\xc3\xa4rel t\xc3\xb6\xc3\xb6tas ta l\xc3\xbchikest aega Eesti Riigikantseleis, olles peaminister Tiit V\xc3\xa4hi abi._NEWLINE_1992\xe2\x80\x931994 oli Meister Mart Laari esimese valitsuse teede- ja sideminister ning j\xc3\xa4tkas samas ametis ka Andres Tarandi valitsuses (1994\xe2\x80\x931995)._NEWLINE_28. septembril 1994 toimus Estonia katastroof ning Meister m\xc3\xa4\xc3\xa4rati \xc3\xb5nnetuse j\xc3\xa4rel Eesti-Soome-Rootsi uurimiskomisjoni juhiks; selles ametis oli ta kuni 1996. aastani. P\xc3\xa4rast ametist lahkumist avaldas ta 1997. aastal raamatu "L\xc3\xb5petamata logiraamat: Mayday Estonia III", mis sisaldab tema isiklikke seisukohti ja m\xc3\xb5tteid seoses laevahukuga._NEWLINE_2009. aastal avaldas Meister romaani "Valgus olematus aknas", mille k\xc3\xa4sikiri valmis juba 1987. aastaks. Samuti on Meister tegelenud L\xc3\xbcganuse piirkonna ajaloo uurimisega.'